philips bijder gratien goidts coninck van
castillien, van arragon, van leon, van beyde sicillien etc,
doen te weten alle tegenwoordige ende toecommende dat
wy ontfangen hebben d'oitmoidige supplicatie van niclaes de
hertoge ingesetene der prochie lombeke, wambeke ende
ternath hantwerker belast met vrouwe ende kinderen, inhoudende
hoe dat hy suppliant hem altyts heeft wel, eerlyck ende stil gedraegen,
binnen syner cost met wercken voorde voorscreven syne huysvrouwe ende kinderen,
dan es gebeurt dat opden kermisdach van wambeke voorscreven wesende den
sesthienden octobris xvic tweentwintich, hij bij drancke wesende
ten huyse van jan de plasch woonende tot wambeke voorscreven bijde kercke,
heeft daer gehoirt groot geruchte oft getier, diewelcke tusschen
eenige persoonen die onder hen waeren questie maeckende was gebeuren is
opgestaen halff slaepericht oft droomende midts dat hy byden drancke
was overvallen ende heeft soo men hem naer is seggende twee slaegen
gegeven opden rugge van anthonis wauters, nyet wetende hij suppliant
dat hij syn mes hadde getrocken maer alsoo die voorscreven anthonis
wauters eene quetsure daerdoor was hebbende, wierde hem suppliant
geseeght dat hy hem soude vertrecken, nochtans nijet wetende dat hij
sulcx soude hebben gedaen, dan dat naermaels hem allen tselve wierdt
opgeleeght, ende dat men heeft gesien in sijn handt seker mes
blincken, indervuegen dat die voorscreven wylen anthonis wouters
alsoo gequest synde heeft inde herberge alnoch blijven drincken
met halve potten den geheelen nacht, ende tsanderendaechs gegaen
synde te voet naer huijs ontrent drye mylen van daer heeft noch
vierthien daegen geleeft, sonder hem te wachten gelyck eenen gequetsten
behoirden gedaen te hebben waerdoor is hy ten lesten afflyvich
geworden tot sijns suppliants groot leetwesen, die noynt questie, crakeel
oft passie tegens den voorscreven wylen anthonis wouters binnen synen
leven en heeft gehadt, ende over sulcx is hy mette vrienden overcommen
als blyckt byde attestatie vande pastoir van lennicke daeraff sijnde
ende nijettemin soude hy suppliant moeten wesen lantloopere verlaetende syne
huijsvrouwe ende kinderen die anders nyet en syn hebbende dan dat hy suppliant
daegelycks met synen sueren aerbyt can winnen ten waere dat ons
geliefde hem tselve misdaet ten respecte vanden goeden vrydach te vergeven, badt dairomme
seer oitmoidelyck om onse opene brieven van remis in sulcken cas
dienende waeromme soo eest, dat wy desen aengesien
ende ierst hier op gehadt d'advijs vanden meyer van wambeke
genegen wesende ter beden ende supplicatien des voorscreven suppliants ende willende
hem in desen gracie ende genaede prefereren voor rigeur ende strangheyt
van justicie, hebben den selven suppliant in gevalle als boven quijt geschouwen
ende vergeven, schelden quijte ende vergeven vuyt onse sunderlinge gratie by desen
onsen brieve tfeijt ende ongeval boven geruert mitsgaederss alle offensie
ende bruecken corporele ende criminele, daer inne hij ter saecken van
dyen met tgene dat daer daeraff dependeert tegen ons ende justicie misdaen
ende misbruijckt mach hebben, ende hebben hem dijen aengaende weder
gestelt ende gerestitueert, stellen weder ende restitueren tot sijnen
goeden naeme ende faeme in onsen voorscreven lande van brabant ende
in alle andere onse landen ende heerlyckheden ende tot sijne
ongefisqueerde goeden goeden indyen hy er eenige onder ons heeft,
gelijckerwys hy was voor de toecompste van tvoorscrevenongeval,
imponerende hier op een eeuwich geswych onsen raedt ende procureur
generael van brabant ende alle andere justicieren ende officieren ons
voors lants van brabant, satisfactie ierst ende voor al gedaen sijnde
aen partijen geinteresseerde indyen eenige daer toe staet
die noch nijet gedaen en sij ende eenige daertoe staet
civilyck alleenelyck behoudelyck dat den voorscreven suppliant gehouden syn
tvoorscreven feyt ende ongeval tegen ons te beteren civilyck alleenlyck naer
gelegenthyt vande saecken ende faculteyt van synen goeden met oyck
te betaelen die redelycke costen van justicien, indyen eenige daeromme
gedaen syn, ter taxaetien ende moderaetie van onsen seer lieven ende
getrouwen die cancellier ende luyden van onsen raede van brabant
die wy daertoe committeert hebben ende committeren by desen $$
$$ontbieden ende bevelen dat voor hen lueden geroepen degene die daertoe
behoiren geroepen te syn, sij wel ende deugdelyck procederen ter verificacien
ende interinement van desen, welck interinement hy suppl gehouden
sal syn aldaer te versuecken binnen sesse maenden naer date van
desen, opde verbeurte van te verliesen d'effect der selver, ende dat
gedaen ende de voorscreven costen van justicien getaxeert ende betaelt synde
in onsen voorscreven raedt ende procureur generael, drossaert van brabant,
meyer van loven, amman van bruessele, schoutetten van antwerpen
ende vande bossche ende alle andere onse ende onser vassalen ende smaelre heeren
rechteren, justicieren ende officieren, dat sy ende eenygelycken van hen den voorscreven
suppliant doen laeten ende gedoogen van onser tegenwoordiger gracie ende
quytschelding indervuegen ende manieren boven verhaelt
peyselyck ende vredelyck genyeten ende gebruycken, sonder hem nu noch
toecommenden tyde daer inne te doen oft te laeten geschieden
eenich hinder, stoot oft letsel ter contrarien. maer indyen
syn lyff oft eenige eenige van sijne ongeconfisqueerde goeden hieromme
waeren becommert, gepraempt oft gearresteert, dat sy die
terstont setten ende stellen tot volcommende delivrancie, want ons
alsoo gelieft, ende des t'oirconde hebben wy onsen segel hier aen doen
hangen. gegeven in onse stadt van brussele den vyffden april
xvjc vierentwintich. onder opde plijcke stont gescreven aldus
byden coninck ende was onderteekent a defrey ende was gesegelt
met eenen groenen wassen segele vuyt hangende in groene zyde snoeren